นักวางแผนการเงินฮอต
คณะกรรมการมาตรฐานการวางแผนการเงิน (Financial Planning Standards Board: FPSB) รายงานว่า ในปี 2555 มีนักวางแผนการเงิน CFP ทั่วโลกเพิ่มขึ้นกว่า 8,000 ราย เติบโต 5.7% เป็น 147,822 ราย จากในปี 2554 มีจำนวน 139,818 ราย โดยในส่วนประเทศไทยเพิ่มขึ้น 27%
8 ก.พ. 2556

คณะกรรมการมาตรฐานการวางแผนการเงิน (Financial Planning Standards Board: FPSB) รายงานว่า ในปี 2555 มีนักวางแผนการเงิน CFP ทั่วโลกเพิ่มขึ้นกว่า 8,000 ราย เติบโต 5.7% เป็น 147,822 ราย จากในปี 2554 มีจำนวน 139,818 ราย โดยในส่วนประเทศไทยเพิ่มขึ้น 27%
ประเทศที่มีจำนวนนักวางแผนการเงิน CFP เพิ่มสูงสุดนั้น สาธารณรัฐประชาชนจีนมีจำนวนนักวางแผนการเงิน CFP เพิ่มขึ้นเกือบเท่ากันกับสหรัฐอเมริกา คือ จำนวน 3,007 ราย และ 3,009 ราย ตามลำดับ ลำดับรองลงมาคือญี่ปุ่น มีจำนวน 712 ราย ส่งผลให้ญี่ปุ่นมีจำนวนนักวางแผนการเงิน CFP รวม 139,818 ราย ลำดับถัดไปได้แก่ สาธารณรัฐแอฟริกาใต้ ฮ่องกง สาธารณรัฐเกาหลี สหพันธ์สาธารณรัฐบราซิล และสาธารณรัฐอินดีย ซึ่งแสดงให้เห็นว่าประเทศกำลังพัฒนามีบทบาทเพิ่มมากขึ้นต่อการสร้างเสริมคุณวุฒิวิชาชีพนักวางแผนการเงินในเวทีระดับสากล
นายโนแอล เมย์ ประธานกรรมการบริหาร คณะกรรมการมาตรฐานการวางแผนการเงินกล่าวว่า ผู้บริโภคในประเทศต่างๆ ทั่วโลกต่างกำลังต้องการขอรับคำปรึกษาจากนักวางแผนการเงินที่มีความสามารถและจรรยาบรรณเพิ่มขึ้นอย่างต่อเนื่อง ส่งผลให้มีความต้องการนักวางแผนการเงิน CFP ทั้งในประเทศกำลังพัฒนาและประเทศที่พัฒนาแล้ว ในขณะที่หลายประเทศยังคงต้องเผชิญกับความไม่แน่นอนทางเศรษฐกิจในปี 2555 แต่จะเห็นได้ว่าในภาพรวม มีการสนับสนุนคุณวุฒิวิชาชีพนักวางแผนการเงิน CFP อย่างเข้มแข็ง และจำนวนนักวางแผนการเงิน CFP ยังคงเพิ่มขึ้นอย่างต่อเนื่อง คาดว่าในปี 2556 จะมีจำนวนรวมกว่า 1.5 แสนราย
ในปี พ.ศ. 2555 ทวีปอเมริกามีนักวางแผนการเงิน CFP เพิ่มขึ้น 3.7% ส่งผลให้แคนาดา สหพันธ์สาธารณรัฐบราซิล และสหรัฐอเมริกา มีจำนวน รวมทั้งสิ้น 85,516 ราย คิดเป็นสัดส่วนประมาณ 58% ของนักวางแผนการเงิน CFP ทั่วโลก ในภูมิภาคเอเชียแปซิฟิกซึ่งประกอบด้วย 12 ประเทศสมาชิกของ FPSB มีนักวาแผนการเงิน CFP เพิ่มขึ้น 4,394 ราย มีจำนวนรวมทั้งสิ้น 53,353 ราย หรือคิดเป็นสัดส่วน 36% ในขณะที่ประเทศสมาชิกของ FPSB ในแถบยุโรป มีอัตราการเติบโต 4.6% โดยมีนักวางแผนการเงิน CFP รวม 4,617 ราย หรือ 3% ของนักวางแผนการเงิน CFP ทั่วโลก สำหรับทวีปแอฟริกาใต้ เพิ่มขึ้น 346 ราย ส่งผลให้มีจำนวนรวมทั้งสิ้น 4,335 ราย หรือคิดเป็นสัดส่วนเกือบ 3% ของนักวางแผนการเงิน CFP ทั่วโลก
สำหรับในประเทศไทยนั้น นายธีระ ภู่ตระกูล นายกสมาคมนักวางแผนการเงินไทย กล่าวว่า ปัจจุบันได้ผลิตนักวางแผนการเงิน CFP ออกสู่อุตสาหกรรมการเงินของประเทศไทย กว่า 100 ราย ซึ่งในปี 2555 เพิ่มขึ้นถึง 27% และมีแนวโน้มจะเติบโตสูงขึ้นเรื่อยๆ จากยอดผู้ใจสมัครเข้าอบรมและทดสอบหลักสูตรนักวางแผนการเงิน CFP